Document ID: /fineweb-2-swissfilter-quality_10-filterrobots/filtered/02038.jsonl.gz/6405

Il nov hotel «White Light Alpine Chic» en il quartier Chaunt da Crusch a Zuoz, duai esser pront per questa stad. Sco ch'ils investurs communitgeschan sa tractia d’in uschenumnà Boutique-Hotel cun ina partiziun da wellness ed in restaurant public. La realisaziun da l’hotel dovra en tut dus onns e vegn a custar radund set milliuns francs.
Manà vegn il nov hotel, che sa chatta sper l’anteriur Hotel Wolf, dad Aleksandra Rossi. Ella maina actualmain ensemen cun ses um l’Hotel Chesa Colani a Madulain. Possessur da l'hotel è il Tessinais Sergio Belometti.
Novs letgs chauds
Per la vischnanca da Zuoz saja la realisaziun d’in nov hotel cun 25 stanzas da grond’impurtanza, uschè il president communal, Andrea Gilli.
Grazia a l’avertura d’in nov hotel en vischnanca, datti 50 letgs dapli per Zuoz.
Da chattar ulteriurs novs investurs en l’hotellaria è actualmain difficil. Ultra da quai n’ha la vischnanca da Zuoz nagin terren per metter a disposiziun per novs projects. Quels avessan da basegn da terren ch'è en possess da privats.